ศูนย์วิจัยชี้ส่งออกต.ค.พุ่ง15%จากฐานต่ำ
สถาบันการเงินประเมินการส่งออกต.ค.ที่ขยายตัวสูงเพราะฐานต่ำจากปีที่แล้ว คาดแนวโน้มยังถูกกดดันจากภาวะเศรษฐกิจโลก
27 พ.ย. 2555

สถาบันการเงินประเมินการส่งออกต.ค.ที่ขยายตัวสูงเพราะฐานต่ำจากปีที่แล้ว คาดแนวโน้มยังถูกกดดันจากภาวะเศรษฐกิจโลก
ศูนย์วิจัยเศรษฐกิจและธุรกิจ ธนาคารไทยพาณิชย์ วิเคราะห์ภาพรวมการส่งออกเดือน ต.ค. ที่ขยายตัวสูง 15.6% เป็นผลมาจากฐานต่ำในปีที่แล้ว ซึ่งเกิดสถานการณ์น้ำท่วมอย่างหนักต่อเนื่องจนถึงปลายปี ดังนั้นการส่งออกในช่วงไตรมาส 4 ของปีนี้จะขยายตัวในระดับสูงเมื่อเทียบกับปีที่แล้ว 
อย่างไรก็ตาม มูลค่าการส่งออกไม่รวมทองคำ ค่อนข้างทรงตัวที่ 1.92 หมื่นล้านเหรียญสหรัฐ ใกล้เคียงกับเดือนก่อนหน้าที่มีมูลค่า 1.91 หมื่นล้านเหรียญสหรัฐ สะท้อนว่าการส่งออกไทยยังไม่เห็นสัญญาณฟื้นตัว โดยเฉพาะสินค้าหมวดอุตสาหกรรม ที่แม้ภาพรวมจะขยายตัวกว่า 10% แต่เมื่อตัดการส่งออกทองคำออกแล้ว การส่งออกจะหดตัว 2.4% ส่วนสินค้าเกษตรยังขยายตัวได้ดี
ทั้งนี้ ต้องจับตาการส่งออกไปยังตลาดอาเซียนซึ่งเป็นตลาดอันดับ 1 โดยในช่วง 9 เดือนที่ผ่านมาการส่งออกไปอาเซียนขยายตัวได้เพียงเล็กน้อย แต่ในเดือนต.ค. การส่งออกไปยังกลุ่มนี้เริ่มกลับมาขยายตัวอีกครั้ง จึงต้องติดตามว่าตลาดอาเซียนจะเป็นแรงขับเคลื่อนการส่งออกไทยในระยะต่อไปได้หรือไม่
ด้านศูนย์วิจัยกสิกรไทย ระบุว่า การส่งออกของไทยยังถูกกดดันจากภาวะเศรษฐกิจโลก ซึ่งอยู่ท่ามกลางความเสี่ยงจากปัญหาเศรษฐกิจยูโรโซน คงไม่สามารถฟื้นตัวได้ในระยะสั้น แต่ผลของฐานเปรียบเทียบที่ต่ำจากเหตุการณ์น้ำท่วมเมื่อปลายปีก่อน และปัจจัยฤดูกาลที่เข้าสู่ช่วงเทศกาลเฉลิมฉลองซึ่งจะช่วยความต้องการในประเทศคู่ค้า น่าจะช่วยให้การส่งออกในไตรมาสสุดท้ายขยายตัวสูงกว่า 20% และส่งผลให้การส่งออกไทยในปี 2555 จะขยายตัวได้ประมาณ 5%
ตลาดสำคัญที่ฟื้นตัวดีในช่วงไตรมาสสุดท้าย ได้แก่ จีน ที่เริ่มเห็นสัญญาณเศรษฐกิจฟื้นตัว ซึ่งส่งผลดีต่อการส่งออกเครื่องใช้ไฟฟ้า น้ำมันสำเร็จรูป มันสำปะหลัง ยางพารา ส่วนอาเซียน มีการขยายตัวที่ชัดเจนขึ้น ส่งผลดีต่ออุตสาหกรรมยานยนต์ เครื่องจักกล เคมีภัณฑ์ เครื่องปรับอากาศ และเหล็ก ขณะที่ตลาดหลักอย่างสหรัฐ ก็กำลังอยู่ในช่วงฟื้นฟูความเสียหายจากเฮอริเคนแซนดี้ ซึ่งทำให้การส่งออกสินค้าในกลุ่มจำเป็นต่อการดำรงชีพอย่างอาหาร รวมทั้งกลุ่มเครื่องใช้ไฟฟ้า ยางพลาสติก ขยายตัวได้ดี กระทรวงพาณิชย์ รายงานมูลค่าการส่งออกของไทยเดือนกันยายนอยู่ที่ 1.95 หมื่นล้านเหรียญสหรัฐ ขยายตัว 15.6% เทียบกับเดือนเดียวกันในปีก่อนหน้า ขณะที่มูลค่าการนำเข้าอยู่ที่ 2.19 หมื่นล้านเหรียญสหรัฐ ขยายตัว 21.6% ดุลการค้าขาดดุล 2,470 ล้านเหรียญสหรัฐ